Lasse Boelius

Lasse Robert Boelius (s. 16. maaliskuuta 2007 Pori) on suomalainen jääkiekkopuolustaja, joka edustaa SM-liigajoukkue Ässiä. Anaheim Ducks varasi hänet NHL:ään numerolla 60. vuoden .
Ura.
Seuraura.
Boelius aloitti jääkiekkoilun nelivuotiaana. Hän on Ässien kasvatti. Boelius pelasi omien sanojensa mukaan 12-vuotiaaksi asti hyökkääjänä, kunnes hän siirtyi silloisen valmentajan ehdotuksesta puolustajan pelipaikalle. Boelius voitti kauden 2023–2024 päätteeksi U20 Suomen-mestaruuden.
Huhtikuussa 2024 Boelius teki Ässien kanssa kolmivuotisen SM-liigasopimuksen. Hän aloitti kauden 2024–2025 seuran alle 20-vuotiaiden joukkueessa. Boelius teki liigadebyyttinsä runkosarjan seitsemännellä kierroksella 28. syyskuuta 2024 vieraissa Turun Palloseuraa vastaan. Hänet merkittiin Ässien seitsemänneksi puolustajaksi. Boelius sai ottelussa jääaikaa 13 minuuttia ja hänelle merkittiin teholukema +1, kun Boelius oli Ässien 1–4-tappioon päättyneessä ottelussa jäällä joukkueensa ainoan maalin aikana. Hän sai myös yhden kahden minuutin jäähyn kampituksesta. Hän sai uransa ensimmäisen pisteensä SM-liigassa 12. lokakuuta pelatussa kotiottelussa SaiPaa vastaan, kun hän syötti yhden maalin. Hän pelasi kaikkiaan seitsemän ottelua SM-liigassa tehden kaksi syöttöpistettä. Alle 20-vuotiaiden joukkueessa hän pelasi 34 runkosarjaottelua tehden neljä maalia ja 18 tehopistettä.
Kesällä 2025 Boelius oli ainoa suomalaispelaaja, joka sai kutsun NHL Scouting Combine -testileiritapahtumaan. Itse Anaheim Ducks varasi hänet toisella kierroksella 60. pelaajana. Boeliuksesta tuli isoimmalla numerolla NHL:ään varattu ensimmäinen suomalaispelaaja 17 vuoteen, jolloin Jori Lehterä varattiin 65. pelaajana vuoden varaustilaisuudessa. Kaudella Boelius lunasti paikkansa Ässien SM-liigajoukkueessa. Hän teki uransa ensimmäisen maalin Satakunnan derbyssä vieraissa Lukkoa vastaan 24. lokakuuta.
Maajoukkueura.
Boelius pelasi alle 18-vuotiaiden MM-kilpailuissa vuonna 2025. Hän oli tehoilla 1+5=6 Suomen paras syöttäjä sekä jakoi sisäisen pistepörssin voiton Jere Somervuoren, Max Westergårdin ja Eetu Orpanan kanssa. Boelius valittiin myös Kanadaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Boelius pelasi myös alle 18-vuotiaiden Hlinka Gretzky Cupissa vuonna 2024. Hän pelasi myös World U-17 Hockey Challengessa vuonna 2023. Yhteensä Boelius on pelannut 47 poikien maaottelua.
Pelityyli.
Boelius tuo joukkueeseensa omien sanojensa mukaan ratkaisuvoimaa ja kiekollista peliä ja hän tykkää tukea hyökkäyksiä. Boelius on kertonut myös hyökkääjänä pelaamisesta olleen hyötyä pelatessaan vastustajan hyökkääjiä vastaan ja hän kokee sen ansiosta lukevansa heitä. Hän on maininnut seuranneensa hyökkääjänä pelatessaan Pavel Datsjukin ja Patrick Kanen pelaamista, mutta myöhemmin puolustajan tontille siirryttyään Erik Karlssonia sekä erityisesti Rasmus Dahlinia, jolta Boelius on omien sanojensa mukaan yrittänyt ottaa vinkkejä pelaamiseensa. Hän on kertonut haluavansa kehittää puolustus- ja kamppailupelaamistaan SM-liigaan riittävälle tasolle sekä maininnut kehityskohteiseen myös luistelun ja laukauksen.
Muuta.
Boeliuksen isoveli Eemeli pelaa hyökkääjänä Suomi-sarjajoukkue S-Kiekossa.